Toortsie – toortsie.com
Mei 9, 2022 Mei 9, 2022 ~ Toortsie	~ 12 Kommentaar
Elsabe, jy moes gister skryf wat jy geskryf het. Want ék moes lees. En luister. En hoor wat God wou hê ek moes hoor. Wat maak ons met die bedelaars wat by ons huis kom klop? Dis so maklik om net nee te sê en tot my skaamte moet ek erken: Ek doen dit. Want ek wil nie 'n toestroming van bedelaars by my huis hê nie. Ek sal baie eerder die leë joghurtbakkies vol eetgoed pak en dit die dorp vol uitdeel, maar net nie by my huis nie.
Hier in ons dorp loop so 'n baie vriendelike swartman met 'n oop gesig. Oe, maar kan hy bedel! Toe ons nog op die plaas gewoon het, sou ek middagete vir my ietsie by Checkers koop en dan in die kar gaan sit en eet. Net sodat hy aan die venster klop. Dan gee ek hom maar 'n bietjie van my kos en eet verder, maar nie vir lank nie, dan klop hy vir NOG! Gendade! Hy ken my gesig en weet waar ek woon. Ag, dalk ken hy die hele dorp se gesigte. Hy is 'n gereelde klopper. Dan sê ek nee, maar ek gee vir hom as ek hom in die straat raakloop en ek deel bakkies uit.
Iewers is iets groots fout! Ek dink ek verwar die man!
'n Ander een kom ook klop, maar hy vra vir tuinwerk. Of as 'n kar buite staan, om dit te was. Ek bied vir hom kos aan, maar hy vra 'n geldjie. Sal die kos ook vat, dankie. Dit laat my aan tannie Mags dink wat langs die bottelstoor gewoon het. Baie mense het by haar kom bedel. Dan gee sy kos. Ek sê: "Tannie, dis gevaarlik." Sy sê: "Madelé as hulle honger is, sal hulle die kos eet. As hulle net drankgeld wil hê, sal hulle nie weer klop nie."
Nadat ek Saterdag weer nee gesê het, refrein tannie Mags se woorde in my kop. My Christelike plig is seker om kos te gee. Sjoe, hier ís mos kos in die huis om te gee. Op die plaas was dit anders. As daar iemand aangeklop het, gewoonlik werksoekers wat vir dae aaneen op die pad is, het ek vir hom 'n goeie bord kos gemaak. Waar moet hy dan anders kos kry?
Vanoggend klop die tuinwerkman weer. Hy is nogal dringend. Ek vra of hy kos wil hê en bak vir hom drie eiers. En nee, ek het nie geld om te gee nie en nee, jy kan nie die kar was nie en nee, daar is klaar iemand in die tuin, dankie. Hy gaan sit net daar op die sypaadjie en eet die eiers. Intussen kom die eienaar van die kar verby en gesels met hom. Net daarna roep die man my weer. Ek is sommer geïrriteerd, maar luister tog wat hy sê:
"Mevrou! Daardie man in die wit kar het gesê as hy nou terugkom, kan ek sy kar was! Mevrou, hy gaan vir my R100 gee daarvoor." (Die vreugde straal uit hom uit.)
Hoe skaam is ek nou! Dalk raak dit tyd vir sop kook en in bakkies vries vir wanneer daar nood is by my deur.
Mei 9, 2022 Mei 9, 2022 ~ Toortsie	~ 35 Kommentaar
Mei 8, 2022 ~ Toortsie	~ 15 Kommentaar
Verslawing is iets waarin ek baie belangstel oor persoonlike redes en waaroor ek al baie geskryf het. Dit is juis met my betrokkenheid by 'n persoon in rehabilitasie wat ek seker een van die insiggewendste praatjies (lesings) denkbaar gehoor het.
Dit was daardie dag wat ek besef het dat ek ook tekens van verslawing toon. Ek is seker dat as iemand op daardie stadium gekyk het na die hoeveeheid Eglonyl wat ek gedink het, hulle net hulle kop sou skud en gesê het dat ek so min daarvan drink. Dat dit veilig is. Maar omdat ek eerlik daaroor was, het ek besef dat ek stadig, maar seker besig was om meer en meer daarvan te drink en net daar besluit om dit te staak. Dit was 'n moeilike proses om heeltemal daarvan los te kom, maar ek kon dit doen omdat die Here my betyds gewaarsku en my gehelp het. Dit was ook tóé wat ek besef het dat ek aan kos verslaaf is, iets wat nog op daardie stadium glad nie erken was nie en wat mense gedink het 'n grap was as jy dit sou noem.
Bitten Jonnson was een van die sprekers by die World Nutrition Summit 2022. Sy is 'n gekwalifiseerde verpleegster en 'n verslawingskenner. Sy werk met alle tipes verslawings, maar meer spesifiek suiker- en meelverslawing vir meer as 27 jaar.
Sy sê: Verslawing is 'n siekte van die brein. Dat daar geen verskil is in die tipes verslawing nie. Verslawing is 'n Primêre, Progressiewe, Kroniese, Dodelike, BEHANDELBARE siekte. Pille en operasies is nie die oplossing nie, jy moet die BREIN herstel.
Dit is 'n herhalende, terugkerende siekte. Daarom moet ons HULPMIDDELS (TOOLS) kry om die siekte te hanteer. Verslawing begin by SUIKER … dan sigarette … dan alkohol … dan … dan … dan … (Die ergste is, ONS VOER DAARDIE SUIKER VIR ONS KINDERS!) Die siekte begin al baie vroeg in 'n kind se lewe.
Dit gaan nie oor die DRUG of PROSES nie, maar oor die BREIN. Mense probeer so baie dinge – diete, enigeiets. Al daardie goed wat jy probeer, wys dat jy einlik 'n sterk persoon is. Ons kan nie altyd help dat ons verslaaf raak nie, MAAR ONS KAN WERK AAN ONS HERSTEL.
DENIAL (Ontkenning) is GROOT.
Die eerste tekens van verslawing begin reeds by 5 – 6 jaar oud. Ons ONTKEN dat daar 'n probleem is. Solank jy jou verslawing iets anders noem, kan jy NIE met herstel begin nie.
Ons raak ENSLAVED – dis die DRUG wat jou lewe wil beheer. Deur inligting en kennis hiervan, kan jy bevry word. As kind was jy 'n soettand. As tienber begin jy dieet, raak anoreksies om die 'cravings' te probeer beheer. Dan, wanneer jy nie kan nie, ooreet jy jou. Op die ou end raak jy oorgewig.
So baie van die ander siektes wat ons kry, is eintlik maar 'n reaksie op die verslawing.
Dan sluit sy haar lesing af: Die Keto (Banting) dieet is 'n goeie keuse in die proses van herstel, die vry word.